|  |  |
| --- | --- |
| BERENTÉS ÁGNES  Földtudományi mérnöki mester szak MSc, 3. félév  Miskolci Egyetem Műszaki Földtudományi Kar | CZEGLÉDI BALÁZS  Földtudományi mérnöki mester szak MSc, 3. félév  Miskolci Egyetem  Műszaki Földtudományi Kar |
| HAJDU ISTVÁN  Földtudományi mérnöki mester szak MSc, 3. félév  Miskolci Egyetem Műszaki Földtudományi Kar | KAPI ALBERT  Földtudományi mérnöki mester szak MSc, 3. félév  Miskolci Egyetem  Műszaki Földtudományi Kar |

Témavezető:

|  |
| --- |
| Dr. Németh Norbert  adjunktus, ME MFK |

A rudabányai ólom-cink ércesedés genetikai viszonyai - összehasonlítás a mezicai ércesedéssel

Az Északkelet-Magyarországon folyó érckutatások egyik célpontja Rudabánya, ahol viszonylag kis területen különböző típusú, egymástól eltérő korú ércesedések ismertek. A legidősebbnek tartott ezek közül egy SEDEX (Sediment-hosted Exhalative) típusú cink- ólomércesedés. Az agyagmárga rétegekhez kötött ásványosodás új keletű felfedezés, melynek jobb megértése céljából analóg földtani modellt kerestünk. Az ércesedett kőzetek rétegtanilag alpi rokonságúak, elsősorban a hasonló rétegtani szintben ismert érctelepek vizsgálata látszott indokoltnak.

Rétegtani hasonlóság és feltételezett tektonikai kapcsolat miatt a rudabányai Zn-Pb ércesedések eddigi ismereteit a Szlovéniában található mežicai (Mississippi Valley típusú - MVT) és toplai (SEDEX) ércesedések jellemzőivel vetettük össze. A vizsgálatok elvégzéséhez a mintákat egy három napos terepi bejárás során gyűjtöttük, azokat a Miskolci Egyetem Ásványtani és Földtani Intézetben modern anyagvizsgálati módszerekkel vizsgáltuk.

Párhuzamot leginkább a rudabányai SEDEX és a toplai écesedés között vonhatunk, amit a következő megfigyelések támasztanak alá: a szfalerit, galenit és vas-szulfid ásványok hasonló mérettartománya és szöveti szerkezeti képe; kristálykémiai tulajdonságok: a galenit alacsony ezüsttartalma, a szfalerit alacsony kadmium-tartalma; valamint a két lelőhelyről származó galenitek egybevágó ólomizotóp-arányai.

A hasonlóságok mellett természetesen különbségek is felfedezhetők, melyek az alábbiak. Alapvető különbség, hogy a toplai esetben szinte tiszta karbonátos (dolomit) kőzetről beszélhetünk, és az ércesedés meghatározó diagenetikus fázist is mutat, míg Rudabányán agyagmárgához kötődik az ércesedés és a diagenetikus hatás hiányzik, továbbá későbbi ásványosodás (Fe, Cu, pátszegélyi Pb-Zn) és tektonikai mozgások felülbélyegezték a szingenetikusan kialakult cink-ólom telepeket.